<classify> Mashindano hayo ya Fina yatafanyika Windsor, Canada kwa siku tano kuanzia Desemba 6, mwaka huu. Hii itakuwa mara ya kwanza kwa Canada kuandaa mashindano kama hayo yatakayofanyika katika bwawa la mita 25, yanatarajia kushirikisha waogeleaji mahiri zaidi ya 1000 kutoka katika nchi 170 duniani.Katibu Mkuu wa TSA, Ramadhani Namkoveka alisema jana kuwa katika kujiandaa na mashindano hayo, wachezaji walioteuliwa na TSA kwa wanaume ni Hilal Hilal, Aliasgher Karimjee, Collins Saliboko, Denis Mhina , Adil Bharmal, na Joseph Sumari. Wasichana ni Catherine Mason, Sylvia Caroiao na Sonia Tumiotto.Wachezaji wengine Chama kimewatambua kutokana na rekodi zao za huko nyuma kwa hiyo na wao watashiriki. Kutokana na vigezo vyetu wachezaji hawa ni lazima waweze kushiriki mashindano yetu ya taifa yatakayofanyika baadaye mwaka huu huko Zanzibar, alisema.Aliwataja wachezaji hao ni Ammaar Ghadiyali, Christopher Fitzpatrick kwa upande wa wanaume na wanawake ni Magdalena Moshi na Mariam Foum. Namkoveka aliwahimiza wachezaji hao kuendelea na mazoezi kwa bidii ili waweze kuimarisha muda wao, wapate nafasi ya kufanya vizuri katika mashindano hayo.Katika uteuzi wa timu hiyo uliofanywa na Kamati ya ufundi ya TSA, moja ya vigezo vilivyotumika kuchagua wachezaji hawa ni kuwa lazima mchezaji kushiriki Mashindano ya Taifa, kufikia vigezo vya muda vya taifa na mchezaji mwenye muda bora zaidi, alisema.  <topic>: MICHEZO 